Gandia celebra la seua 5a Edició de la Plaça del Llibre
25 marzo 2025

## Gandia celebra la seua 5a Edició de la Plaça del Llibre25 marzo 2025Última actualización: 26 marzo 2025

![](../gestion/img/5cd9bebf3383affe6238dedcb4374376d68af112faf1d20090a10c95a301a84f.jpg)  
  

La Biblioteca de Gandia ha acollit la presentació de la programació de la 5a edició de la Plaça del Llibre de Gandia organitzada per la Fundació Full, el CEIC Alfons El Vell i l’Ajuntament de Gandia. Aquest esdeveniment parteix amb l'objectiu i, al seu torn, el compromís de reivindicar la cultura en valencià. Així doncs, del 27 al 30 de març tindrà lloc en la plaça Jaume I de Gandia amb el suport de l’Ajuntament de la ciutat Ducal, una nova edició d'aquest esdeveniment totalment consolidat en l'agenda cultural de la Safor.

A l'acte de presentació han acudit Balbina Sendra, regidora Delegada de Cultura, Juli Capilla, director del CEIC Alfons el vell, Josepa Costa, Universitat Politècnica de València Campus de Gandia i Rafael Domínguez, director de la Plaça del Llibre de la Fundació Full.

“La Plaça del Libre és la festa al carrer de les lletres valencianes i és necessària en aquests moments per reivindicar-nos i, com no sent Gandia, ciutat dels clàssics considere que ha de encapçalar aquesta feina de defensa de la llengua en temps tan complicats com aquests. D’altra banda cal dir que és una festa de tot el sector del llibre i un punt de reunió on els lectors i lectores poden arribar a conèixer als autors i tota la tasca que n’hi ha darrere. La lectura no està enfocada nomes a un públic, per això tenim activitats de totes i tots. Per últim, m’agradaria posar en valor a les llibreries de Gandia que treballen cooperativament aquests dies i que tenen una tasca fonamental”, ha explicat Balbina Sendra, regidora de Cultura.

“En aquests moments de persecució lingüística en què vivim, amb campanyes contra la promoció del valencià, iniciatives com la Plaça del Llibre, de la Fundació Full,són més necessàries que mai per tal de reivindicar la cultura en valencià, l'ús de la llengua pròpia i l'arrelament al territori. Esperem que aquest projecte de les Places del Llibre dure molts anys i mantinga l'èxit que ha assolit en les edicions anteriors, prova de l'estima per la producció literària i cultural en valencià”, ha explicat Josepa Costa.

“La Plaça del Llibre és espai molt necessari i a més volguda i demandada per la societat valenciana, s’acaba de confirmar que les famílies valencianes han votat a la consulta per la nostra llengua i per tant és una necessitat per al llibre en valencià aquesta iniciativa de la Plaça del Llibre per a satisfer aquesta demanda. Pel que fa a la implicació del CEIC Alfons el vell, sempre tinguérem clar que havíem de col·laborar i participar activament en la Plaça, com a centre i editorial, estant també com a un dels nostres objectius principals promocionar i impulsar l’ús formal i informal del valencià”, ha explicat Juli Capilla.

Per la seua part, el director de la Plaça del Llibre, Rafael Domínguez ha agraït “un any més a Gandia el seu compromís fidel amb la nostra llengua, amb la nostra cultura, amb el nostre país i es reafirma en el seu compromís amb la Plaça del Llibre, tant des de l’Ajuntament com des del CEIC Alfons el vell. Un compromís ferm i decidit en temps de foscor i de negació de la nostra identitat com a poble. Un compromís al qual és sumen ja des de la primera edició el Campus de Gandia de la Universitat Politècnica de València, Acció Cultural del País Valencià, Escola Valenciana, l’Associació d’Escriptors en Llengua Catalana, Saforíssims, l’Associació d’Editorials del País Valencià i l’Acadèmia Valenciana de la Llengua”.

  
**Una festa pel valencià que començarà la vesprada del dijous 27**

  
La inauguració tindrà lloc dijous que ve 27 de març en la plaça Jaume I de Gandia, amb la participació de les autoritats locals i entitats organitzadores. Tot seguit l'alumnat de l'Escola de Teatre Act&play, Escola del Teatre Raval i Escola Teatre Serrano realitzaran una representació amb motiu del Dia Mundial del Teatre.

Un preludi perfecte per a les desenes de presentacions de llibres, taules redones i actes paral·lels que tindran lloc fins al diumenge 30 de març on finalitzarà aquesta 5a Edició de la Plaça del Llibre. Una programació molt transversal que acull totes les edats i interessos, des de la implicació de les escoles fins a les xarrades on la gastronomia local serà un referent.

De fet, els centres educatius tindran una participació especial el dijous i divendres de matí amb l’organització d’activitats escolars organitzades per Biblioteques de Gandia. També per al públic més jove Acció Cultural del País Valencià ha programat l’espectacle de titelles ‘Allò que ens uneix’ a càrrec de Matallina, un viatge pels records d’una narradora que vol explicar els contes, però que de vegades, els oblida. Les editorials participen també amb diferentes activitats d’animació lectora, com es el cas de la Mona Maimona, d’edicions Bromera; Marieta i el llapis misteriós d’Edicions 96; i El gatet diu mec d’Edicions El Bullent.

Enguany també cobrarà especial transcendència els efectes de la DANA que es van traslladar dins del llibre Renàixer del Fang de l’editorial Ara llibres que ha organitzat una taula redona amb alguns dels autors d’aquest recopilatori que combina vivències i testimonis del moments més dramàtics amb l’anàlisi de les causes i de les conseqüències del desastre.

Pel que fa a la gastronomia, també ocuparà el seu espai dins de la Plaça del Llibre amb dos activitats. D’una banda, Mossets de literatura: La cuina de la Safor i els nostres clàssics, organitzat pel Campus de Gandia de la Universitat Politècnica de València, i, per altra banda amb l’activitat de Tasta la Cultura de l’Esmorzar: els figatells, un comboi d’Edicions Bromera i Escola Valenciana que barrejarà literatura amb un tast del plat típic de la Safor.

Dins dels actes per l’Any dedicat a la poeta valenciana Maria Beneyto, l’Acadèmia Valenciana de la Llengua, Institut Alfons El Magnànim i Llibres de la Drassana presenten la traducció de "El riu ve crescut”, en un acte a càrrec de Carme Manuel, Vicent Baydal i Verònica Cantó.

En el apartat de cultura local, el CEIC Alfons el vell presentarà ‘Institut Laboral Ausiàs March de Gandia (1950-1973)’ un treball de Néstor Novell i Emili Selfa.

La Plaça del Llibre també tindrà un espai per a la reflexió dins de la taula redona organitzada per la Fundació Full, ‘Ferits per la lletra. D’on venim? Cap a on anem?’ amb la participació de Raquel Ricart, Joan Benesiu i Manuel Baixauli i moderat per Carme Gregori.

Per últim, dins de la programació també hi haurà espai per a la música en la nostra llengua amb el concert que Cesk Freixas oferirà en la vesprada del dissabte a les 20 hores. Una programació per a totes les edats i tots els gustos que tornarà a reunir la cultura valencià en la capital de la Safor.

  
**Sobre la Plaça del Llibre de Gandia**

  
La Plaça del Llibre de Gandia és un projecte coordinat i organitzat per la Fundació FULL – Fundació pel Llibre i la Lectura, l’Institut Municipal d’Arxius i Biblioteques de l’Ajuntament de Gandia (IMAB), el CEIC Alfons el Vell, l’Ajuntament de Gandia i amb la col·laboració d’Acció Cultural del País Valencià (ACPV), l’Associació d’Escriptors en Llengua Catalana (AELC), l’Associació d’Editorials del País Valencià (AEPV), Saforíssims Societat Literària, la Universitat Politècnica de València (UPV) i l’Acadèmia Valenciana de la Llengua (AVL) i amb el patrocini de la Conselleria d’Educació, Cultura, Universitats i Ocupació.